
# Марсель Галиев: «Ут алма син шәмдәлләргә»

(ШИГЫРЬ)

Күзләреңдә – төнге учак,

Җылыт, әйдә, арган җанны,

Мин оныттым бугай инде

Бәхет юрап узганнарны.

Тәрәзәгә сарыла җил –

Җылыт, әйдә, арган җанны...


Бүген безгә бирелгәнме

Мәңгелекнең бер мизгеле:

Гонаһлардан арган җанны

Кочып алсын бер изгелек.

Пышылда син ягымлы сүз,

Мәңгелекнең бер мизгеле!..



Ут алма син шәмдәлләргә,

Кагылма син шәүләләргә,

Ай нурында коенсыннар.

Мәхәббәткә соңардык, дип,

Кыенсынма, кыенсынма..

Еллар аша төбәлик бер

Үкенечләр коесына.


Безгә дигән үксез бәхет

Айның туңган ягындамы?

Пышылда син ягымлы сүз,

Җылыт, әйдә, бу дөньяны.

Тәрәзәгә сарыла җил –

Сары яфрак явымнары...


Следите за самым важным и интересным в Telegram-каналеТатмедиа

## Нет комментариев
Марсель Галиев: «Ут алма син шәмдәлләргә»